Na temelju odredbe članka 18. stavka 1. točke 6. Zakona o turističkim zajednicama i promicanju hrvatskog turizma ("*Narodne novine", broj 52/19*), članka 2. Pravilnika o posebnim uvjetima koje moraju ispunjavati zaposleni u turističkom uredu turističke zajednice općine, grada, županije i Glavnom uredu Hrvatske turističke zajednice *("Narodne novine", broj 23/17 i 72/17*), članka 26. i 53. Statuta Turističke zajednice Grada Drniša, te Odluke o raspisivanju natječaja za izbor i imenovanje direktora Turističkog ureda Turističke zajednice Grada Drniša, koju je donijelo Turističko vijeće Turističke zajednice Grada Drniša 25. veljače 2020.godine,Turističko vijeće Turističke zajednice Grada Drniša dana 05. svibnja 2020. godine raspisuje

**NATJEČAJ**

za izbor i imenovanje direktora/ice

Turističkog ureda Turističke zajednice Grada Drniša

Broj izvršitelja: 1 izvršitelj (m/ž), na neodređeno, puno radno vrijeme.

Sukladno odredbi članka 21. i 22. Zakona o turističkim zajednicama i promicanju hrvatskog turizma *("Narodne novine", broj 52/19)* i članka 2. Pravilnika o posebnim uvjetima koje moraju ispunjavati zaposleni u turističkom uredu turističke zajednice općine, grada, županije i Glavnom uredu Hrvatske turističke zajednice *("Narodne novine", broj 23/17 i 72/17*), kandidat za direktora/icu, uz opće uvjete propisane Zakonom o radu ("Narodne novine", broj 93/14 i 12/17), mora ispunjavati i slijedeće posebne uvjete:

1. da ima završen najmanje specijalistički diplomski stručni ili diplomski sveučilišni studij (300 ECTS bodova),

2. da ima najmanje tri godine radnog iskustva na poslovima s područja turizma za koje je kao uvjet propisan minimalno studij iz točke 1.,

3. da izradi prijedloga svog programa rada turističke zajednice za narednu kalendarsku godinu,

4. da aktivno zna jedan svjetski jezik,

5. da ima položen stručni ispit za rad u turističkom uredu, a ako nema treba u roku od jedne godine od dana stupanja na rad položiti stručni ispit,

6. da poznaje rad na osobnom računalu.

Prijava mora sadržavati ime i prezime kandidata/kinje, adresu, broj telefona/mobitela i e-mail adresu, specifikaciju priloga/priloženih dokaza uz prijavu te potpis kandidata/kinje.

Uz pisanu prijavu, kandidati su dužni priložiti:

* životopis;
* dokaz o odgovarajućem stupnju obrazovanja (*presliku diplome*);
* dokaze iz kojih se vidljivo da kandidat ima najmanje tri godine radnog iskustva na poslovima s područja turizma za koje je kao uvjet propisan minimalno studij iz točke 1. traženih posebnih uvjeta (*presliku potvrde, odnosno elektroničkog zapisa o podacima o stažu evidentiranim u matičnoj evidenciji Hrvatskog zavoda za mirovinsko osiguranje, presliku potvrde poslodavca ili drugi odgovarajući dokument (ugovor o radu, rješenje i sl.)*);
* prijedlog Programa rada turističke zajednice za narednu kalendarsku godinu, vlastoručno potpisan, u izvorniku;
* dokaz o aktivnom poznavanju jednog svjetskog jezika - *preslika potvrde/svjedodžbe/certifikata škole za strane jezike, preslika indeksa iz kojeg je vidljivo pohađanje kolegija stranog jezika i trajanje ili vlastoručno potpisana i ovjerena kod javnog bilježnika izjava o aktivnom poznavanju jednog svjetskog jezika;*
* presliku uvjerenja o položenom stručnom ispitu za rad u turističkom uredu (ako kandidat/kinja ima položen stručni ispit) ili vlastoručno potpisana izjava da ga nije dužan polagati (*napomena: u skladu s odredbom članka 23. Zakona o turističkim zajednicama i promicanju hrvatskog turizma, direktorom može biti imenovana i osoba koja u trenutku sklapanja ugovora o radu nema položen stručni ispit za rad u turističkom uredu uz uvjet da stručni ispit položi u roku od jedne godine od dana stupanja na rad ili osoba koja ima odgovarajuću stručnu spremu i najmanje 10 godina radnog staža na poslovima u turizmu u toj stručnoj spremi);*
* dokaz o poznavanju rada na osobnom računalu - *preslika potvrde/svjedodžbe/certifikata o položenom tečaju informatike, preslika indeksa iz kojeg je vidljivo pohađanje i trajanje kolegija informatike ili vlastoručno potpisana izjava o poznavanju rada na osobnom računalu;*
* izvod iz kaznene evidencije, kojim se dokazuje da kandidat/kinji nije pravomoćnom presudom ili rješenjem o prekršaju izrečena mjera sigurnosti ili zaštitna mjera zabrane obavljanja poslova iz područja turizma, dok ta mjera traje *(ne stariji od 15 dana od dana objave ovog Natječaja);*
* ispunjen obrazac Izjave o davanju suglasnosti za korištenje osobnih podataka u svrhu provedbe Natječaja za izbor direktora/ice Turističkog ureda Turističke zajednice Grada Drniša *(obrazac Izjave u privitku ovog Natječaja)*.

Rok za podnošenje prijava na Natječaj je 8 (osam) dana od dana objave Natječaja na Hrvatskom zavodu za zapošljavanje.

Natječaj će se objaviti i na službenoj stranici Turističke zajednice Grada Drniša (www.tz-drnis.hr) te na službenoj stranici Grada Drniša ([www.drnis.hr](http://www.drnis.hr)).

Prijave na Natječaj, zajedno s traženim dokazima o ispunjavanju uvjeta podnose se isključivo poštom preporučeno na adresu:

**Turistička zajednica Grada Drniša**

**Turističko vijeće**

**Domovinskog rata 5**

**22320 Drniš**, s naznakom: ***"Natječaj za izbor i imenovanje direktora/ice - ne otvaraj"***

Osoba koja nije podnijela pravodobnu i urednu prijavu ili ne ispunjava formalne uvjete iz Natječaja, ne smatra se kandidatom prijavljenim na Natječaj, o čemu će joj biti dostavljena pisana obavijest u kojoj će se navesti razlozi zbog kojih se ne smatra kandidatom prijavljenim na Natječaj.

Urednom prijavom smatra se prijava koja sadržava sve podatke i priloge navedene u Natječaju.

Na službenim internetskim stranicama objavit će se najkasnije sedam (7) dana prije testiranja sljedeći podaci:

* opis poslova i podaci o plaći radnog mjesta,
* način, mjesto i vrijeme testiranja te
* područja iz kojeg se obavlja prethodna provjera znanja i sposobnosti.

Za kandidate/kinje prijavljene na natječaj koji ispunjavaju formalne uvjete provest će se testiranje radi poznavanja rada na računalu i intervju koje provodi Povjerenstvo za provedbu natječaja.

Povjerenstvo za provedbu natječaja će nakon provedenog intervjua Turističkom vijeću podnijeti prijedlog jednog ili više kandidata/kinja za direktora/icu Turističkog ureda i to u roku 15 dana od dana zaključenog Natječaja.

Kandidat/kinja će biti obaviješten o vremenu i mjestu održavanja intervjua telefonskim putem i putem elektronske pošte, najkasnije pet (5) dana prije održavanja intervjua, a obavijest o vremenu i mjestu održavanja bit će objavljena na službenim internetskim stranicama Grada Drniša (www.drnis.hr) i Turističke zajednice Grada Drniša ([www.tz-drnis.hr](http://www.tz-drnis.hr)).

Ako kandidat/kinja ne pristupi testiranju ili intervjuu, smatra se da je povukao/la prijavu na Natječaj.

O imenovanju direktora/ice Turističkog ureda Turističko vijeće odlučuje glasovanjem između predloženih kandidata u roku 15 dana od dana primljenog prijedloga Natječajne komisije.

O rezultatima natječaja kandidati će biti obaviješteni elektroničkom poštom u roku od 8 dana od dana donošenja odluke o odabiru kandidata na sjednici Turističkog vijeća Turističke zajednice Grada Drniša.

Na natječaju ravnopravno mogu sudjelovati kandidati oba spola, a izrazi koji se koriste u ovom javnom natječaju uporabljeni su neutralno i odnose se na muške i ženske osobe.

Kandidati koji ostvaruju pravo prednosti prilikom zapošljavanja prema posebnim propisima dužni su u prijavi na natječaj pozvati se na to pravo i imaju prednost u odnosu na ostale kandidate samo pod jednakim uvjetima. Da bi ostvarilo pravo prednosti prilikom zapošljavanja, kandidat koji ispunjava uvjete za ostvarivanje toga prava, dužan je uz prijavu na natječaj priložiti sve dokaze o ispunjavanju uvjeta iz natječaja, kao i rješenje, odnosno potvrdu o priznatom statusu te dokaz iz kojeg je vidljivo na koji način je prestao radni odnos kod posljednjeg poslodavca (ugovor, rješenje, odluka i sl.).

Kandidati koji se pozivaju na pravo prednosti na temelju Zakona o hrvatskim braniteljima iz Domovinskog rata i članovima njihovih obitelji *(„Narodne novine“, broj 121/17.)* dužni su dostaviti sve dokaze iz članka 103. citiranog Zakona. Dokazi potrebni za ostvarivanje prava prednosti prilikom zapošljavanja objavljeni su na internetskoj stranici Ministarstva hrvatskih branitelja Republike Hrvatske <https://branitelji.gov.hr/>

Turističko vijeće Turističke zajednice Grada Drniša zadržava pravo ne izvršiti izbor direktora/ice po raspisanom Natječaju te isti poništiti bez posebnog obrazloženja.

**Turističko vijeće**

**Turističke zajednice Grada Drniša**

Predsjednik

mr.sc. Josip Begonja